ميخائيل الاول رانجابيس - Michael I Rangabes ، يونانى: Μιχαήλ Α΄ Ραγκαβές - ( اتوفى فى 11 يناير 844 ) ، امبراطور بيزنطى حكم الامبراطوريه البيزنطيه من سنة 811 لسنة 813. قعد على عرش بيزنطه بعد عن طريق انقلاب عسكرى بعد مااتقتل الامبراطور نيكيفوروس الاول Nikephoros I و هو بيحارب البلغار، رغم احقية ستاوراكيوس Staurakios ابن نيكيفوروس اللى اتصاب هو كمان بجرح قاتل فى بلغاريا. ميخائيل كان ابن ثيوفيلاكتوس رانجابيس Theophylaktos Rangabes ادميرال الاسطول البيزنطى فى الادرياتيك ، و جوز بروكوبيا Prokopia بنت الامبراطور نيكيفوروس الاول. ميخائيل اتجوز بروكوبيا قبل ابوها ما يتنصب امبراطور و بعد مااتنصب اتعين ميخائيل رئيس للقصر الملكى ( كوروبالاتيس Curopalates ). بعد قعاد ميخائيل على عرش بيزنطه وقع تحت تأثير الراهب و عالم الثيولوجى ثيودور ستوديتيس Theodore Stoudios فساند مؤيدين الاستخدام الدينى للايقونات. اعترف بـ شارلمان Charlemagne كأمبراطور للامبراطوريه الغربيه المقدسه فى مقابل تسليم فينيسيا و مدن تانيه على الساحل الادرياتيكى للبيزنطيين. لما فى سنة 812 كروم خان بلغاريا Krum the Khan of Bulgaria استولى على مدينة ديفيلتوس البيزنطيه Develtus و نقل سكانها لبلغاريا ميخائيل ماكانتش عنده قدره على الرد طوالى اكمنه كان مشغول فى تمرد قام ضده عن طريق مؤيدين لابن الامبراطور السابق قنسطنطين الخامس اللى كانو عايزين ينصبوه امبراطور مكان ميخائيل.